ส่วนที่ 1

ข้อมูลสรุป (Executive Summary)

บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) (“บริษัท”)
เป็นหนึ่งในผู้นำด้านการให้บริการโทรศัพท์เคลื่อนที่ในประเทศไทยโดยได้เริ่มให้บริการในระบบ
Analog AMPS ย่านความถี่ 800 เมกะเฮิรตซ์ในปี 2534 และเริ่มให้บริการในระบบ Digital
GSM ย่านความถี่ 1800 เมกะเฮิรตซ์ในปี 2537
ในการให้บริการดังกล่าวอยู่ภายใต้สัญญาร่วมการงานจาก กสท. เป็นระยะเวลา27
ปีซึ่งจะสิ้นสุดในปี2561 โดยเป็นสัญญาร่วมการงานในรูปแบบของสัญญา ”สร้าง-โอน-ดำเนินการ”
(Build-Transfer-Operate)
ซึ่งบริษัทในฐานะผู้รับสัมปทานจะเป็นผู้ลงทุนสร้างโครงข่ายพร้อมกับโอนกรรมสิทธิ์ของอุปกรณ์โครงข่ายเหล่านั้นให้แก่
กสท. ทันที โดย กสท.
ให้สิทธิแก่บริษัทในการใช้อุปกรณ์โครงข่ายเหล่านั้นตลอดอายุสัญญาร่วมการงานแต่เพียงผู้เดียว
และบริษัทมีสิทธิดำเนินกิจการให้บริการการโทรศัพท์ให้แก่ประชาชนโดยต้องแบ่งส่วนรายได้ให้กับ
กสท. เพื่อแลกเปลี่ยนกับสิทธิในการใช้คลื่นความถี่ที่ได้รับการจัดสรร
(โปรดพิจารณารายละเอียดเพิ่มเติมในข้อ 13.1.1 -
รายละเอียดสัญญาให้ดำเนินการให้บริการวิทยุคมนาคมระบบเซลลูล่าร์และสัญญาแก้ไขเพิ่มเติม) ในปี
2537 และปี 2544 ซึ่งเป็นช่วงเวลาก่อนการประกาศใช้ประกาศ กทช.
ว่าด้วยการใช้และเชื่อมต่อโครงข่ายโทรคมนาคมแห่งชาติ บริษัทได้เข้าทำสัญญาเชื่อมโยงโครงข่าย
พ.ศ. 2537 และสัญญาเชื่อมโยงโครงข่าย พ.ศ. 2544
เพื่อเชื่อมโยงโครงข่ายโทรคมนาคมของบริษัทเข้ากับโครงข่ายโทรคมนาคมของทีโอที
ตามสัญญาดังกล่าวบริษัทต้องชำระค่าตอบแทนให้แก่ทีโอทีในอัตราเดือนละ 200
บาทต่อเลขหมายสำหรับลูกค้าระบบรายเดือนและในอัตราร้อยละ 18
ของมูลค่าบัตรเติมเงินที่จำหน่ายให้แก่ลูกค้าระบบเติมเงิน
(โปรดพิจารณารายละเอียดเพิ่มเติมในส่วนที่ 2 ข้อ 13.1 - สรุปสัญญาที่มีสาระสำคัญ) อย่างไรก็ดี
ในปัจจุบัน การใช้และเชื่อมต่อโครงข่ายระหว่างผู้ประกอบการรวมทั้งบริษัท
ต้องดำเนินไปโดยสอดคล้องกับ พรบ. การประกอบกิจการโทรคมนาคม และประกาศ กทช.
ว่าด้วยการใช้และเชื่อมต่อโครงข่ายโทรคมนาคมแห่งชาติ
ซึ่งกำหนดให้มีการกำหนดอัตราค่าตอบแทนหรือค่าบริการที่เป็นธรรมและสะท้อนต้นทุน
และไม่เลือกปฏิบัติ
บริษัทจึงได้แจ้งไปยังทีโอทีเพื่อยกเลิกข้อตกลงการเชื่อมโยงโครงข่ายโทรคมนาคมเดิมทั้งสองฉบับเมื่อเดือนพฤศจิกายน
2550

ตั้งแต่ปี 2544 เป็นต้นมา บริษัทใช้ชื่อทางการค้า “ดีแทค” โดยมีจำนวนสถานีฐาน GSM เพิ่มเป็น
8,166 สถานี ณ สิ้นเดือนธันวาคม 2550 จาก 6,048 สถานี ณ สิ้นปี 2548 ซึ่งครอบคลุมพื้นที่ 76
จังหวัดทั่วประเทศหรือครอบคลุมมากกว่าร้อยละ 90 ของพื้นที่ที่มีประชากรอาศัยอยู่
และเป็นผู้ให้บริการโทรศัพท์เคลื่อนที่รายใหญ่อันดับสองของประเทศ ณ วันที่ 31 ธันวาคม 2550
บริษัทมีลูกค้าอยู่ประมาณ 15.7 ล้านเลขหมาย โดยเป็นลูกค้าระบบรายเดือน (Postpaid) จำนวน
2.1 ล้านเลขหมายและลูกค้าระบบเติมเงินจำนวน 13.7 ล้านเลขหมาย
หรือคิดเป็นส่วนแบ่งทางการตลาดประมาณร้อยละ 29.7
ของจำนวนผู้ใช้บริการโทรศัพท์เคลื่อนที่ทั้งหมดของประเทศ ซึ่งเพิ่มขึ้นจาก 8.7 ล้านเลขหมายในปี
2548 โดยเป็นลูกค้าระบบรายเดือน (Postpaid) จำนวน 1.5
ล้านเลขหมายและลูกค้าระบบเติมเงิน (Prepaid) จำนวน 7.2 ล้านเลขหมาย เมื่อคำนวณตั้งแต่ปี
2548 ถึงปี 2550 คิดเป็นอัตราการเติบโตเฉลี่ยสะสม (Cumulative Average Growth Rate)
ร้อยละ 26.5 ต่อปีโดยประมาณ

บริษัทให้บริการโทรศัพท์เคลื่อนที่ทั้งแบบเสียง (Voice) และแบบไม่ใช่เสียง (Non-Voice)
ให้กับลูกค้าในระบบรายเดือนและระบบเติมเงินในหลายรูปแบบด้วยกัน
โดยบริการแบบไม่ใช่เสียงอันรวมถึงการให้บริการการสื่อสารทางด้านข้อมูล การให้บริการ SMS
การให้บริการ MMS โลโก้ (Logo) สกรีนเซฟเวอร์ (Screensaver)
การดาวน์โหลดเสียงเรียกเข้า (Ringtone) Mobile Internet รวมทั้งบริการเสริมอื่นๆ
จะเป็นการให้บริการร่วมกับพันธมิตรทางธุรกิจผู้พัฒนา Content (Content Provider)
ให้กับลูกค้าในระบบรายเดือนและระบบเติมเงิน รวมถึงลูกค้ากลุ่มองค์กรธุรกิจในหลายรูปแบบด้วยกัน
นอกจากนี้
บริษัทยังให้บริการโทรศัพท์ข้ามแดนอัตโนมัติแก่ลูกค้าที่นำโทรศัพท์เคลื่อนที่ไปใช้งานในต่างประเทศ
และลูกค้าของผู้ให้บริการโทรศัพท์เคลื่อนที่ในต่างประเทศที่เลือกใช้โครงข่ายของบริษัทเมื่อใช้โทรศัพท์เคลื่อนที่ระหว่างพำนักอยู่ในประเทศไทย
และให้บริการโทรศัพท์ทางไกลระหว่างประเทศแก่ลูกค้าที่โทรศัพท์ทางไกลไปยังเลขหมายในต่างประเทศ
ทั้งนี้ภายใต้ข้อตกลงการให้บริการข้ามแดนอัตโนมัติที่ทำไว้กับผู้ให้บริการโทรศัพท์เคลื่อนที่ในต่างประเทศ

ธุรกิจโทรศัพท์เคลื่อนที่ในประเทศไทยมีการเปลี่ยนแปลงเป็นอย่างมากในระยะเวลาไม่กี่ปีที่ผ่านมา
โดยผู้ให้บริการโทรศัพท์หลายรายมีการขยายโครงข่ายและช่องทางการจัดจำหน่ายเพื่อขยายพื้นที่ให้บริการและเพื่อให้สินค้าและบริการเข้าถึงผู้ใช้บริการจำนวนมากขึ้น
ส่งผลให้มีการใช้โทรศัพท์เคลื่อนที่ในวงกว้างครอบคลุมประชากรที่มีฐานะทางเศรษฐกิจและสังคมที่หลากหลาย
รวมทั้งครอบคลุมประชากรในพื้นที่ต่างๆ ได้มากขึ้น นอกจากนี้
การที่ค่าใช้บริการโทรศัพท์เคลื่อนที่มีอัตราที่ถูกลงและการเข้ามาเป็นลูกค้าระบบเติมเงินสามารถกระทำได้ง่ายขึ้น
นับเป็นปัจจัยสำคัญประการหนึ่งที่ทำให้ลูกค้าระบบเติมเงินเป็นลูกค้ากลุ่มใหญ่ของธุรกิจ

ผลการดำเนินงานของบริษัทในช่วงระยะเวลา 3 ปีที่ผ่านมา
บริษัทมีรายได้รวมที่เพิ่มขึ้นอย่างต่อเนื่องจาก 43,129 ล้านบาทในปี 2548 เป็น 48,474
ล้านบาทในปี 2549 และ 65,590 ล้านบาทในปี 2550 โดยมีกำไรสุทธิที่เพิ่มขึ้นจาก 4,611
ล้านบาทในปี 2548 เป็น 4,938 ล้านบาทในปี 2549 และ 5,841 ล้านบาทในปี 2550
โดยสาเหตุหลักมาจากจำนวนลูกค้าที่เพิ่มขึ้นอย่างต่อเนื่องจากการใช้กลยุทธ์ทางการตลาดที่ประสบความสำเร็จและการบริหารจัดการที่มีประสิทธิภาพ
ทั้งนี้ อัตรากำไรสุทธิลดลงจากร้อยละ 10.6 ในปี 2548 เป็นร้อยละ 10.2 ในปี 2549
และร้อยละ 8.9 ในปี 2550
เนื่องจากภาวการณ์แข่งขันของตลาดที่เพิ่มสูงขึ้นทำให้บริษัทต้องใช้กลยุทธ์ด้านราคาเพื่อรักษาส่วนแบ่งทางการตลาด
และการเริ่มคิดค่าเชื่อมต่อโครงข่ายระหว่างกันของผู้ให้บริการโทรคมนาคมในประเทศทั้งนี้
บริษัทมีอัตราส่วนตอบแทนผู้ถือหุ้นเท่ากับร้อยละ 13.1 ร้อยละ 12.7 และร้อยละ 12.5 ในปี 2548
ปี 2549 และปี 2550 ตามลำดับ และมีกำไรต่อหุ้นปรับลด (Fully Diluted Earning Per
Share) เท่ากับ 9.72 บาท 10.54 บาท และ 2.50 บาท ในปี 2548 ปี 2549 และปี 2550
ตามลำดับ (บริษัทได้ทำการลดมูลค่าที่ตราไว้ต่อหุ้นของหุ้นสามัญของบริษัทจากหุ้นละ 10 บาท
เหลือหุ้นละ 2 บาทในเดือนพฤษภาคม 2550)

สำหรับปี 2550 บริษัทมีรายได้รวมจากการขายและบริการ 65,590 ล้านบาท เพิ่มขึ้น 17,116
ล้านบาท หรือคิดเป็นร้อยละ 35.3 จากปีก่อน เนื่องมาจากจำนวนลูกค้าที่เพิ่มขึ้นอย่างต่อเนื่อง
และการเริ่มคิดค่าเชื่อมต่อโครงข่ายระหว่างกันของผู้ให้บริการโทรคมนาคมในประเทศ
และมีกำไรสุทธิเท่ากับ 5,841 ล้านบาท โดยเพิ่มขึ้นคิดเป็นอัตราร้อยละ 18.3 จากปีก่อน
และคิดเป็นกำไรสุทธิต่อหุ้นเท่ากับ 2.50 บาท (เทียบกับ 10.54 บาทในปีก่อน)
เนื่องจากกลยุทธ์ทางการตลาดที่ประสบความสำเร็จทำให้จำนวนลูกค้าของบริษัทเพิ่มขึ้นอย่างต่อเนื่องซึ่งส่งผลให้เกิดการประหยัดต่อขนาด
(Economies of Scale) ถึงแม้ธุรกิจจะอยู่ภายใต้ภาวะการแข่งขันที่สูง
(โปรดพิจารณารายละเอียดเพิ่มเติมในส่วนที่ 2 ข้อ 12 - ฐานะการเงินและผลการดำเนินงาน)

ผลการดำเนินงานดังกล่าวเป็นผลมาจากกลยุทธ์ของบริษัทที่ได้ดำเนินการมาโดยตลอด ซึ่งได้แก่
การนำเสนอนวัตกรรมด้านบริการต่างๆ อย่างต่อเนื่องเพื่อสนองความต้องการใช้บริการของลูกค้า
การให้บริการที่คุ้มค่าและบริการที่เป็นมิตรและใส่ใจลูกค้า ตลอดจนกลยุทธ์ด้านอื่นๆ
เพื่อสร้างความแข็งแกร่งและความสามารถในการแข่งขันของบริษัท
พร้อมทั้งความสามารถในการปรับตัวให้เหมาะสมกับสภาวะการแข่งขันในตลาดธุรกิจโทรศัพท์เคลื่อนที่ในประเทศไทย